**Kiinan tasavallan sotilasakatemia** (kiin.: 中華民國陸軍軍官學校; pinyin: *Zhōnghúa Mīngúo Lùjūn Jūnguān Xúexiào*) on Taiwanissa sijaitseva sotakorkeakoulu, joka sijaitsee nykyään Kaohsiungin kaupungissa, Fengshan kaupunginosassa. Sotilasakatemian kasvatit ovat taistelleet monissa merkittävissä Kiinan sodissa 1900-luvulla kuten Kiinan–Japanin sodassa (1937–1945) ja Kiinan sisällissodassa.

Historia
--------

1920-luvulla Kiinan sisällissodassa taistelevat kommunistit (Kiinan kommunistinen puolue) ja nationalistit (Kuomintang) solmivat aselevon ja perustivat ns. Yhteisrintaman. Tämän jälkeen rintama lähti perustamaan yhteistä sotilasakatemiaa Whampoahon, Guangdongin maakuntaan. Akatemian perustamista rahoitti Neuvostoliitto ja sen henkilöstö koostui sekä kommunisteista (esim. Zhou Enlai) että nationalisteista (esim. Tšiang Kai-šek) yhteishengen nimissä. Akatemiassa harjoitteleva armeija ei myöskään ollut kansallinen armeija, vaan yhteisrintaman oma armeija, joka toteutti sen poliittisia tarkoitusperiä. Akatemian avajaiset pidettiin 16. kesäkuuta 1924 ja avajaispuheen piti Sun Yat-sen.

Tšiangin pohjoisen sotaretken jälkeen akatemia siirrettiin uuteen pääkaupunkiin Nanjingiin vuonna 1928. Toinen muutto tehtiin vuonna 1937 Kiinan–Japanin sodan alkaessa, jolloin akatemia siirrettiin Chengduhun. Taiwaniin akatemia siirtyi vuonna 1950 ja nykymuodossaan se aloitti toimintansa siellä neljä vuotta myöhemmin.

Jo akatemian alkuaikoina sen kursseille osallistui merkittävä määrä vietnamilaisia, jotka pyrkivät saavuttamaan maan itsenäisyyden Ranskan Indokiinasta. Näiden vietnamilaisten joukossa oli myös tuleva Vietnamin johtaja, Ho Tši Minh.

Nykyään
-------

Opiskelijoiksi hakevien tulee olla 17–22 -vuotiaita, heillä tulee lukiota vastaava pohjakoulutus Taiwanista tai ulkomailta. Lisäksi hakijoiden fyysisen kunnon tulee olla riittävä, eli vähintään 25 opetusministeriön määrittelemien kriteerien mukaan. Kuntotestiin on mahdollista osallistua joko joulukuun tai maaliskuun 1. päivänä.

Opinnot koostuvat niin sotilaan taitojen harjoittelusta kuin akateemisistakin opinnoista. Akatemian muutettua Taiwaniin vuonna 1954 mukaan tulivat akateemiset opinnot, joita alettiin suorittaa sotilaan peruskoulutuksen jälkeen. Mallia otettiin yhdysvaltalaisista sotakorkeakouluista. Nykyään ne painottuvat akateemiseen osaamiseen, mutta sotilaan taitoja harjoitellaan joka vuosi lukukauden päätteeksi. Opintojen tavoitteellinen suoritusaika on neljä vuotta ja yksi vuosi on jaettu kahdeksaan lukukauteen.

Akatemia koostuu yhdeksästä yksiköstä, jotka vastaavat tiedekuntia:

* Mekaniikan yksikkö
* Yhdyskuntatekniikan yksikkö
* Vieraiden kielten soveltava yksikkö
* Hallintotieteiden yksikkö
* Kemian yksikkö
* Fysiikan yksikkö
* Sähkötekniikan yksikkö
* Tietojenkäsittelyn yksikkö
* Politiikantutkimuksen yksikkö

Akatemia tekee yhteistyötä muun muassa yhdysvaltalaisten sotakorkeakoulujen kanssa, joiden kanssa järjestetään kadettivaihtoja.

Oppilaskuntatoiminta on aktiivista ja pyörii lähinnä kadettien itsensä toimesta. Akatemia kuitenkin tukee näiden taiteellista, henkistä ja akateemista kehittymistä myös vapaa-ajalla. Whampoan kuoro oli myös ensimmäinen Kiinan tasavallan kansallislaulun esittäjä akatemian avajaisseremoniassa.

Galleria
--------

* Akatemian perustamistilaisuus vuonna 1924. Sun Yat-sen pöydän takana.Akatemian perustamistilaisuus vuonna 1924. Sun Yat-sen pöydän takana.
* Oppilaita harjoittelemassaOppilaita harjoittelemassa
* Akatemian entisiä tiloja Guangdongissa kuvattuna vuonna 2005Akatemian entisiä tiloja Guangdongissa kuvattuna vuonna 2005
* Sun Yat-senin vuonna 1924 suunnittelema akatemian tunnusSun Yat-senin vuonna 1924 suunnittelema akatemian tunnus
* Taiwanin asevoimien ylipäällikkö ja presidentti Tsai Ing-wen puhumassa paraatijoukoille akatemian 92-vuotisjuhlassa vuonna 2016.Taiwanin asevoimien ylipäällikkö ja presidentti Tsai Ing-wen puhumassa paraatijoukoille akatemian 92-vuotisjuhlassa vuonna 2016.

Lähteet
-------

1. ↑  James Carter: The profound legacy of China’s Whampoa Military Academy *SupChina*.  16.6.2021. Viitattu 11.11.2021. (englanniksi)
2. ↑  Academy History  2021. R.O.C Military Academy.  Arkistoitu 12.5.2019. Viitattu 11.11.2021. (englanniksi)
3. ↑  Sahay, R. K.: *History of China's Military*. Vij Books India Pvt Ltd, 2016-05-24. ISBN 978-93-86019-90-5. Teoksen verkkoversio (viitattu 11.11.2021). (englanniksi)
4. ↑  N. Jayapalan: *Modern Asia Since 1900*. Atlantic Publishers & Dist, 1999-04. ISBN 978-81-7156-751-5. Teoksen verkkoversio (viitattu 11.11.2021). (englanniksi)
5. ↑  Q&A *R.O.C Military Academy*.  2021.  Arkistoitu 11.11.2021. Viitattu 11.11.2021. (englanniksi)
6. ↑  Military Training *R.O.C Military Academy*.  2021.  Arkistoitu 11.11.2021. Viitattu 11.11.2021. (englanniksi)
7. ↑  University Education *R.O.C Military Academy*.  2021.  Arkistoitu 11.11.2021. Viitattu 11.11.2021. (englanniksi)
8. ↑  Programs > Center for Global Engagement *studioabroad.ung.edu*. Viitattu 11.11.2021.
9. ↑  Cadet Activities *R.O.C Military Academy*.  2021.  Arkistoitu 11.11.2021. Viitattu 11.11.2021. (englanniksi)
10. ↑  National anthem *english.president.gov.tw*. Viitattu 11.11.2021. (englanniksi)